정조 1년
丁酉十二月二十四日辰時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼刑曹判書蔡濟恭。知中樞府事具善復。行戶曹判書具允鈺。行司直洪樂性。判敦寧李重祜。漢城判尹鄭尙淳。行副司直張志恒鄭光漢。吏曹判書金鍾秀。行副司直李漢膺。行都承旨洪國榮。右承旨鄭民始。司諫鄭宇淳。副校理沈有鎭。左承旨李亨逵。假注書柳文養。事變假注書李尙度。記事官徐龍輔金勉柱。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。上曰。停捧日字。依昨年例爲之矣。尙喆曰。好矣。上曰。兵判事可悶矣。尙喆曰。其病近雖少差。而春和前。有難起動云矣。濟恭曰。臣往見則別無深慮。而尙今委頓。可悶矣。尙喆曰。禁軍祿試射後。當食祿而尙未擧行矣。上曰。兵判之病雖如此。頒祿手決。豈不爲之乎。尙喆曰。然矣。上曰。六月臘月都政。便是成憲矣。尙喆曰。曠日相持。待其病差。亦可悶矣。上曰。都政若退行於正月。則仕之相差何如耶。鍾秀曰。若至正月。則吏曹有一窠當出者。兵曹亦有數窠云矣。上曰。今年內。兵判遞易幾至五次。豈不重難乎。尙喆曰。龍虎營等事。亦多未了矣。上曰。在家區劃。亦何妨耶。上曰。一年三政。有前例乎。吏判出問前例可也尙喆曰。先朝乙酉受敎。藏胎已封者。依前守護。而此後必也御苑淨潔處藏置。觀象監胎封置簿。亟令祛之事。定式爲敎。而壬申年寧越鷄竹山胎封。旣在下敎前。則聖上卽位之後。事體至重。石物及表石。一依列聖朝已行之例。卽爲擧行之意。分付該曹。何如。上曰。雖有前例。今年關東。豈費民力。稍待年豐擧行可也。出擧條尙喆曰。此北兵使徐有大狀啓也。明春行營屬軍兵合操及茂山以北。甲衛軍兵巡操。依定式擧行事。令廟堂稟旨分付爲辭矣。北路年事。旣已豐登。詰戎之政。不可久廢。明春合操與巡操。依例擧行之意。分付。何如。上曰。依爲之。出擧條尙喆曰。此黃海水使黃宷狀啓也。以爲今番白翎鎭兩次漂漢人問情時。金州之金字。誤書以錦字。所持物件。初不詳考。多有落漏者。地方官長淵縣監權。白翎僉使李仁秀。爲先罷黜。其罪狀。令攸司稟處爲請。而監司徐有寧則以災邑。民事可悶。且迎送之弊。不可不念。長淵縣監權罷黜一款。姑爲安徐事。爲請矣。勿罷重推。已有特敎處分。白翎僉使李仁秀。亦不可罪同罰異。與權一體施行。何如。上曰。依爲之。出擧條尙喆曰。頃以北關別親騎衛加設當否。因咸鏡前監司趙重晦狀聞。自上。以北道出身之無歸屬處。殊甚可矜。南北兵使。參以意見。論理狀聞後。稟處事爲敎矣。卽見南兵使安宗奎狀啓。則以爲選兵之道。貴精不貴多。元親騎衛都試之後。未滿四矢之類。依定式除汰。仍減閑良之數。稍加出身之額。擇其有才勇者。以充其代。而三營。量其屬邑出身之多寡。限二百或限三百。通同團束於元定千名之額內。則別無更張之弊。而親騎衛之精抄出身之收用。可以竝擧爲辭。北兵使徐有大狀啓。則以爲本道出身之數。極其夥然。今若作隊成籍。以爲緩急可恃之卒。而其保人火兵袱直等。依元親騎衛例。使之自得。恐非至難。至於鄕品輩家僮之數不些。一番搜括。則可得許多丁壯。保人隨率。亦當以分排充額。火兵袱直。以各邑校院額外生徒及各廳私募之類。査括充數。則足爲有用之兵。竝令廟堂稟處爲請矣。元親騎衛各千名之中。未滿四矢之類。依定式除汰後。以出身才勇者。抄擇充代云者。南兵使所論也。元親騎衛外。以出身千名。別爲加設云者。北兵使所論也。蓋此親騎衛。當初設置。自有定額。而次次添加。今爲三千。以其數多之故。近來精揀。漸不如前。今又加設千名出身。則恐有博而不精之慮。搜括保人之際。亦安知無騷擾之弊乎。作事之初。最宜詳審。而今於兩帥臣所請。將臣所見。亦有不同。下詢處之。何如。左議政鄭存謙曰。南北關武科出身者。依其願。屬之親騎衛。已成歸一之論。而南北兵使之或請元額內代定。或請元數外別設者。似緣南北事勢之稍有不同。而蓋吉州以北十州武士。最慣騎射。出身尤是其中之精鍊者。雖以當初御史所啓觀之。戰馬軍裝。渠當自備。至於呈文云者。可見其情願之樂於入屬。今此別設作隊之請。似有所見而然矣。更令道臣。參量南北事情。折衷損益。具由狀聞後。商確稟定。似爲完備矣。右議政徐命善曰。北道之親騎衛。實爲緩急可恃之兵。若使群情。樂於入屬。則何必以數多而病之乎。至於保率軍裝之有所掣礙者。則更令道臣。參量事勢。成節目啓聞。似合便宜。臣意則從別作隊之請。慰悅一路武士之心。好矣。上曰。諸將臣陳達可也。御營大將具善復曰。臣未見北關。難以料度。而新創增額。恐或有掣肘之端。南北兵使之所見各異。元數中變通似好。而南北武士之情願各異。則或多或少。實無所妨矣。訓鍊大將張志恒曰。出身親騎衛加設。少無所妨。前已仰達。而不但渠輩之所願。許多健兒之空老可惜。而不費料布。添得近千精兵。亦可幸矣。末或有博而不精之弊。隨弊隨正。似非難事。以軍物言之。元親騎衛所給。旣不得隨毁隨補。使之自備。則新設者之亦使自備。似無所妨。渠輩亦不必爲難。以火兵袱直言之。北道異於他道。閑丁査括。不至甚難。保人則當使渠輩自得。而渠輩所願。似不在於保人之有無。北兵使所論。不無意見。南兵使所論。似多掣肘之端。然亦有南北之異宜。各從其請。亦似好矣。禁衛大將洪國榮曰。臣則未見北道。故其風俗便宜。有難遙度。大臣所奏中。更令道臣。參量狀聞云者。似合宜矣。摠戎使李漢膺曰。大抵南北關民情不同。南關則親騎衛願屬者鮮少。而北關則專尙武藝。人人閑習弓馬。皆欲入屬親騎衛。以爲決科拔身之計。故募屬非難。亦無大端爲弊之端矣。上曰。曾經道臣。亦爲陳達可也。刑曹判書蔡濟恭曰。北路親騎衛。臣亦以爲緩急可恃之兵。出身輩。如有願屬。眞所謂多多益善。而今此南北兵使之見。各有所據。未能歸一。似由於南北關民情之各自不同而然矣。臣意則於北關。許其元數外別設。於南關。姑令元數內充補。以觀前頭。恐似無妨矣。判敦寧李重祜曰。臣待罪北藩時。一經親騎衛都試武藝。實爲精鍊。而亦未能一一選擇。若待其有窠以出身之可合者。次次塡充。則旣無額數加定之弊。亦無保率難充之患矣。尙喆曰。南北兵使所請額數。多寡旣不同。南北定額之或加或減。諸臣所奏又如此。直自廟堂。有難硬定。而卽今道臣。必當博採物情。有所商量。元親騎衛中。減數充代。元親騎衛外。加數別設與否。及雖或別設。南北定數之各爲幾許。出意見成節目。論理狀聞後。稟定施行之意。分付道臣。何如。上曰。依爲之。出擧條尙喆曰。今年討逆科及式年科榜。尙未分館。而向來主圈之人。因臺言改圈之請。更難當圈云。敍用後。依例陞六。以當次之人。使之卽爲擧行。何如。上曰。依爲之。使之歲前擧行可也。出擧條左尹金魯鎭許遞事。榻前定奪尙喆曰。當此歲末。京兆詞訟之地。自多擧行。而右尹李衍祥。方徹辭單。左尹金魯鎭。勢難行公。許遞。何如。上曰。依爲之。出擧條尙喆曰。聞曾經侍從。又經都正。年過八十之人。以未經參議。尙未得加資云。而都正之職。亦參議之品也。一體加資。允合聖朝優老之典。令該曹抄啓擧行。何如。上曰。依爲之。出擧條尙喆曰。續明義錄。今雖出草。三堂一番會議。然後方可成書而入刊矣。開城留守兪彦鎬。卽令上來。以爲歲前告訖之地。何如。上曰。依爲之。出擧條備局堂上金華鎭牌招察任事。榻前定奪存謙曰。今日賓對。備堂幾皆進參。而其中金華鎭。一向懸病。又不入來。屢次申飭之下。尙無動意。事體分義。誠極寒心。從重推考。各別申飭行公。何如。命善曰。此不過暗地添書之事。尙今引義。極涉過當。若一番申飭。則何敢不出乎。上曰。依爲之。申飭牌招察任可也。出擧條國榮曰。以先正臣宋時烈墓道神道碑豎立事。頃有所筵稟者。而連値朝家有事。尙未擧行。今此歲暮。令本道道臣。待明春。卽爲擧行豎立之意。分付。何如。上曰。依爲之。出擧條善復國榮曰。軍保米之趁早裝載。解凍卽時發送。自有定式。而近來外邑。晩時發船。不無臭載之患。初不以實。監色上送。雇人代送之弊。間或有之。明年則嚴飭諸道。三月內。卽爲發送。皆以實監色領納事。出擧條申飭。何如。上曰。依爲之。出擧條允鈺曰。鑄錢。經已過屢年。而迄未就緖者。實由於倭銅之不出而然矣。累十萬公貨。許久滯淹。出場無期。事之可駭。莫此爲甚。顧今未收之銅。猶爲九百餘稱。其受價者。皆是商譯輩。而諉以馬島之執留不出。無意備納。故月前捉致諸譯。以趁歲前準納之意。捧侤音嚴飭矣。今已歲暮。尙無動靜。似聞自前任譯輩。以其非渠輩所受。視若尋常。全不董督。以致其稽滯私鐵之出來。而潛自賣買者。亦多有之云。其所謂私鐵。安知非被執之官鐵乎。若使任譯輩。視作自己之事。盡心督出。則豈有尙今延拖之理乎。此不可一向任其稽忽。以來春爲限。限前若不準數推出。則當該任譯。從重堪處事。爲先出擧條申飭。何如。上曰。依爲之。不特此事。凡係邊情之壞紀綱者。皆由此輩。若復違限。當該任譯。刑配可也。出擧條上曰。吏判出去。何久不入來乎。注書出去。使之促入。尙度承命出。上曰。彼注書誰也。命善曰。李尙度而李命俊之子也。上曰。與李基成爲至親乎。命善曰。基成之三寸叔矣。上曰。吏判之褒貶草記過矣。其中宋載德事。尤過矣。命善曰。三年窠。連二次居中。則依法草記可也。今以題目之如此草記。誠過矣。尙喆曰。居上者。降爲中考。而以連中施行。非前例矣。上曰。考績非自上所知。而吏判事。豈不過乎。推其畿惠。勉玆南治。果爲罪否。尙喆曰。吏判豈欲作闕而然乎。第恐此後。必有爲例之事矣。上曰。然則不深思而爲之矣。考績之法甚重。降爲中考者。豈可自上。使之還作上考乎。無過不及之謂中。而吏判則過矣。國榮曰。今則已無可爲矣。尙喆曰。載德。臣未知之。而振威有治聲。其政甚爲開眼矣。上曰。先大王初年都政。果皆當朔爲之否。尙喆等曰。退行之時多矣。鍾秀還入奏曰。一年三政。有前例。而臘政或退至翌年七月云矣。尙喆曰。兵判事。何以爲之乎。上曰。旣有三政前例。則何可數遞乎。不過仕之相差而已。命善曰。待其病差而爲之無妨矣。存謙曰。今朔內。旣不得爲之。則稍待何妨乎。上曰。歲初犒饋。曾於庚子丁丑。皆爲之矣。尙喆曰。今番亦爲饋之好矣。上曰。試射後。當以乾犒饋爲之乎。尙喆曰。乾犒饋。太埋沒矣。上曰。領相之言是矣。命善曰。然矣。上曰。新舊番軍士。旣已爲之。其外軍士。亦有一體犒饋者乎。命善曰。鄕軍無內巡之事矣。國榮曰。禁御兩營標下軍。其數不多。雖犒饋。不難矣。上曰。歲前爲之乎。國榮曰。歲前爲之則好矣。上曰。何以則爲便。國榮曰。以內墻軍士犒饋則好矣。上曰。闕內入直新舊番軍士幾名乎。國榮曰。千餘名矣。上曰。都監犒饋則。何以爲之。善復志恒曰。都監犒饋則自戶曹當之矣。上曰。二十七日爲之好矣。上曰。將臣先爲出去。棍制節目。斯速啓下可也。上顧濟恭曰。欽恤典則盡爲較正乎。濟恭曰。各處所在法書收聚見之。則非但其制之不同。且古今異宜。實多有窒礙者矣。上曰。何事耶。濟恭曰。訊杖比昔甚短。故執杖羅將。未免傷手云矣。上曰。何以則爲好耶。樂性曰。舊法其長三尺五寸。而今則三尺三寸。比前無二寸。故其柄甚短。以是執杖打之之際。自致手傷於刑機矣。上曰。刑判所見。何如。依大明律。加二寸爲好耶。如前置之爲好耶。濟恭曰。雖加二寸。不過稍長其柄而已。何害之有。上曰。然則依此爲之可也。濟恭曰。杖則有大頭小頭。而至於枷則以營造尺。依舊法爲之。大有掣礙者矣。舊法只曰。頭闊一尺五寸。而不言下端之廣狹。若依頭闊尺數。而上下相同。則枷制太大。而使罪人着此枷。而鎖之以杻。則非但轉動不得。亦不無致斃之慮矣。上曰。舊法寧有是理乎。其輕重何如。而長則不現耶。樂性曰。長五尺五寸。重二十五斤。輕二十斤矣。上曰。太長矣。存謙曰。如此則非欽恤之本意也。尙喆曰。參以舊法。適輕適重而爲之。則京外當遵而行之。此豈非仰體欽恤之意乎。上曰。經國大典。與大明律有異。何也。樂性曰。刑杖所用處不同。故如此矣。樂性曰。刑杖則依法文爲之。枷則仍舊貫爲之則好矣。上曰。然則律官任自爲之。非釐正刑具之本意也。命善曰。聖敎誠然矣。濟恭曰。又有難處者。得一尺五寸闊板木。然後可以如法矣。尙喆曰。王府則猶可得用。而至於外方野邑。則難得如此板木矣。上曰。大抵爲法。務從寬裕。宜有商量變通之道矣。濟恭曰。長闊旣有尺數。而又有厚薄之不同矣。上曰。參酌商量。重囚則從重且長。輕囚則從輕且短可也。今若勿論輕重。一體爲之。則豈不難處乎。尙淳曰。枷則文書不分明。而其損其益。宜有隨時適宜之道矣。鍾秀曰。枷亦刑具中。不可不損益者也。民始曰。變通好矣。上曰。刑判與判金吾議定。明日入侍可也。濟恭曰。鐵索則大明律。別無所論矣。上曰。鐵索丈爲幾何。濟恭曰。大明律爲一丈。而係腰係頸矣。樂性曰。依此爲之則太長矣。濟恭曰。我國則無係腰係頸之法。而只鎖足。故其餘長如此。此則甚不緊矣。上曰。然矣。名曰改刑具。如此等事。不爲損益。則適足爲糜財駭眼之具。何益之有哉。上曰。鎖足出於何書。濟恭曰。出於經國大典矣。上曰。無尺數制樣乎。濟恭曰。然矣。樂性曰。雜犯死罪。則鎖足鎖項。卽是舊法。而其他罪囚則只具枷杻矣。上曰。受敎中。有枷杻定式乎。命善曰。枷則非刑具。故不載於受敎中矣。上曰。死罪則當着之。非死罪則當不着。旣已損益之後。豈可不載於節目中乎。上曰。秋曹亦有杻乎。樂性曰。用杻而流罪以下。不加杻矣。濟恭曰。訊杖廣九分厚四分。而較穴分數。與此相準。故杖不入其穴矣。上曰。加鑿較穴。容入訊杖。好矣。上曰。卿等善爲折衷。作爲冊子。必於歲前入刊。以懸法象魏之意。歲初頒布。則豈不好耶。序文則以綸音弁首。跋文則詞臣製進。棍制節目則付諸下端。而圖式則自大將。至把摠哨官。作圖以出。校正諸臣則先以大臣書之可也。上曰。冊名欽恤典則何者爲好。尙喆等曰。欽恤典則好矣。鍾秀曰。別無異同矣。上曰。完決文書。傳于承旨可也。上曰。正月若爲都政。則守令何如耶。尙喆曰。龍安陰升。卽設賑之邑。都政前。似當差出。瓜滿守令。則自吏曹亦當稟遞矣。尙喆曰。慶興府使洪良浩。自遭臺啓。不視邑事云矣。上曰。從當商量下敎。先爲申飭則好耶。宇淳曰。再昨冬相臣之疏。實關宗社之大計。凡有血氣者。孰不知忠赤。而身爲憲長。顧護凶黨。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶徒。猶屬細故。豈可以荐棘而止哉。臣謂荐棘罪人瑩中。亟令王府。設鞫嚴問。快施當律宜矣。上曰。不允。出擧條鍾秀曰。監察節目。已爲成出矣。上曰。後日次對。持入可也。上命諸臣先退。上曰。吏判進前。鍾秀進伏。上曰。政事頭緖何如耶。鍾秀曰。姑無料量矣。上曰。日前開坼草記中。守令之中下施行者。何其多耶。鍾秀曰。與諸堂相議存削爲之矣。上曰。幾人乎。鍾秀曰。十四人矣。上曰。卿以老成之人。豈從年少之論乎。上曰。正月若爲都政。則蔭官計仕。果無相差者乎。鍾秀曰。別無大段相差者矣。上曰。寇準用人。不以循次。下吏進例簿。準曰。進賢退不肖。宰相者之職也。予之所望於卿者。亦如寇準之爲。卿之留意於激揚之政。雖甚可貴。而至如今番事。則無或過當耶。上曰。孝明殿晝茶禮。當親行。承史待令于隆孝門。仍命退。諸臣以次出。